Maandbrief SEPT-NOV 2015 Uitgawe 19
LENTETYD IS SKOONMAAKTYD
"Spring cleaning" - om jou huis van bo tot onder skoon te maak, 'n ordentlike skoonmaak so in die eerste warm dae van die lente.
En dit is presies waar ons nou is. Nou net voor kerkbasaar is dit ook die beste tyd om dit te doen , dan weet jy sommer waarheen om alles te vat waarvan jy ontslae wil raak. Al die wit olifante wat so in die pad is, kan jy kom aflaai vir die basaar op 7 November.
Somtyds het jy ook 'n 'spring clean' in jou eie lewe nodig. Om net van die spinnerakke in jou lewe ontslae te aak - al die bagasie wat jy saamdra wat die lewe so 'n bietjie moeiliker maak. Mattheus 11: 28 sê: " Kom na my toe, almal wat moeg en oorlaai is, ek gee rus." Sit jou hand in Syne, maak skoon, dan kry jou lewe ook dalk sin en vind jy rus in Hom.
7 November gaan 'n lekker dag wees. Dan hou ons basaar! Boereworsrolle, hoendersosaties, kerrie-en-rys, poeding en nog meer! Ai, so lekker! Bring die hele familie en kom ontspan lekker saam met oom Duppie se boereorkes. Daar gaan ook baie wees vir die kinders om te doen. Hulle gaan hulle eie speelarea hê met toesig waar die ouers hulle vir so 'n tydjie kan los. Nooi al jou vriende van oraloor die stad en bring hulle na 'n regte kerkbasaar in die hartjie van Seepunt.
JOB IN OKTOBER
Die Jobtekste dien as liturgiese uitgangspunt vir die vier Sondae wat deel vorm van hierdie reeks. Die Sondae dien as bakens op Job se reis en staan stil by Job se belewing van verlies, sy soeke na antwoorde en sin, God se antwoord en die openbaring van Sy almag en Job se emosionele inkeer. Job se reis bevraagteken algemene oorsaak-gevolg logika. Die laaste Sondag in die reeks val saam met Hervormingsondag en Job se emosionele inkeer kan goed aangewend word om die gesindheid van die proses van 'hervorming' te illustreer.
NUUS VAN DIE ALGEMENE SINODE
Die Algemene Sinode het op 8 Oktober ja gesê vir selfdegeslagverhoudinge in die NG Kerk. Ons moet as gemeente die waardes van luister, liefhê, respek en omarming in gedagte hou as ons hieroor praat en dink, en mekaar se opinies respekteer.
Hier is die skakel waarop jy die Pastorale Brief en die Algemene Sinode se besluit oor selfdegeslagverhoudings op die Sinodebode kan vind: http://sinodebode.bybelmedia.org.zaVir 'n PDF-weergawe kan die volgende skakel gebruik word:
As jy eerder 'n drukstuk hiervan wil bekom, kyk gerus op die tafels agter in die kerk.
Konferensie oor Selfdegeslag Verbintenisse
Die Sinodale Taakspan vir Leer en Aktuele sake bied in samewerking met die NG Kerk se Dosenteraad (US)
'n eendag-konferensie aan oor Selfdegeslag Verbintenisse.
Plek: Attie van Wyk Ouditorium, Fakulteit Teologie, Stellenbosch
Vir meer inligting kontak Ds. Martin Steyn.
Dankie vir die nuwe moederskamer! Ons is kerk toe een Sondag wat daar nie Sondagskool was nie. Vir die eerste keer sedert ek kinders het, kan ek hulle saamneem EN die preek volg EN deel voel van die diens. Die singery daar agter is nogal snaaks - het glad nie daaraan gedink dat ons nie die gemeente gaan kan hoor sing nie tot my stemmetjie op sy eie in die glaskas losgelaat word met die eerste gesang...! J.van Vreden
Die nuwe moederskamer is ń absolute plesier - kan met vrymoedigheid Kerk toe gaan en meer belangrik voel deel van gemeente. S. Derksen
Dis fantasties om deel te voel van die gemeente en nie bekommerd te wees dat ons ander se stil word tyd sal versteur nie. M. van der Westhuizen
MC en Joanita du Toit verwelkom hulle eertste kleintjie, Thelma Christina in die wêreld in! Hier is hulle dierbare dogterjie nog net so paar ure oud!